chandermohan.sharma@timesgroup.com बतौर डायरेक्टर सोहेल खान की पिछली फिल्म 'जय हो' बेशक उनके भाई सलमान खान के नाम और उनके दम पर सौ करोड़ क्लब में एंट्री कराने में कामयाब रही, लेकिन सोहेल की इस फिल्म को न तो दर्शकों की और से और न ही क्रिटिक्स की ओर से ही अच्छा रिस्पांस मिला। इतना ही नहीं, जय हो को मिले कमजोर रिस्पांस के बाद खुद सलमान खान भी इस कदर अपसेट हुए कि उन्होंने अपने फैमिली बैनर के तले बनने वाली फिल्मों से खुद को कुछ अर्से के लिए अलग करने का फैसला किया। शायद यहीं वजह रही बतौर डायरेक्टर सोहेल ने लंबे अर्से बाद एकबार फिर जब डायरेक्शन करने का फैसला किया तो ऐसी फिल्म के साथ जिसका बजट ज्यादा ना हो, इतना ही नहीं सोहेल ने अपनी इस फिल्म के लिए भाई को अप्रोच तक नहीं किया। सोहेल ने नवाजुद्दीन सिद्दीकी को कास्ट करने के बाद जब उन्हें कहानी डिस्कस करने के लिए बुलाया तो उस वक्त सलमान भी वहीं मौजूद थे। सोहेल ने बडे भाई की मौजूदगी में नवाज को कहानी और उनका किरदार सुनाई तो सलमान ने कहा सोहेल अगर तुम मुझे पहले इस कहानी को सुनाते तो मैं इस फिल्म को करता। बॉक्स आफिस पर नवाज की फिल्मों को इन दिनों अच्छा रिस्पांस मिल रहा है, उनकी ऐक्टिंग की फैंस ही नहीं, बल्कि क्रिटिक्स भी जमकर तारीफें करने में लगे है। ऐसे में रिलीज हुई इस फिल्म का नवाज और उनके फैंस में पहले से जमकर क्रेज है। फिल्म में नवाज के लीड किरदार को देखकर खुद सलमान ने उनकी जमकर तारीफें कीं, तो वहीं सोहेल की इस फिल्म के साथ अपने बैनर का नाम भी जोडा। कहानी : मुंबई की एक स्लम बस्ती में अपनी मौसी (सीमा बिस्वास) के साथ रहने वाला अली (नवाजुद्दीन सिद्दीकी) गली गली में घूमकर चड्ढी-बनियान बेचने का काम करता है। अली के मां-बाप नहीं हैं, और मौसी ने ही उसे पालपोस कर बड़ा किया। अली इसी बस्ती में रहने वाले मकसूद (अरबाज खान) के साथ हफ्ता वसूली का भी काम करता है। मकसूद लोकल डॉन डेंजर भाई (निकितन धीर) के गिरोह के साथ जुडा है, जो डेंजर भाई के लिए रईस लोगों से वसूली का धंधा करता है। एक दिन मकसूद के साथ अली गोल्फ कोर्स में सेठ सिंघानिया से वसूली के लिए जाता है। सिंघानिया सेठ बडी देर से गोल्फ खेलने में बिजी है। मकसूद और अली दोनो ग्राउंड के एक कोने में बैठकर उससे रकम लेने का इंतजार करते हैं। लंबे इंतजार के बाद जब अली सिघांनिया के पास जाकर जल्दी रकम देने लिए कहता है, तो सिंघानिया उसे गोल्फ खेलने के लिए चैलेंज करता है। ग्राउंड में गोल्फ की जिस गेंद को सिंघानिया बहुत देर से गड्ढे में नहीं डाल पा रहा था उसे अली पहली बार में ही गड्ढे में डाल देता है। यहीं अली की मुलाकात मेघा (एमी जैक्सन) से होती है जो गोल्फ चैंपियन विक्रम (जस अरोरा) की मैनेजर है। अली को मेघा से पहली नजर में प्यार हो जाता है। गोल्फ ग्राउंड में बरसों से काम करने वाला किशन लाल भी अली के पड़ोस में ही रहता है। किशन लाल जब अली को बेहतरीन गोल्फ खेलते देखता है तो उसे अली के अंदर छिपा एक बेहतरीन गोल्फर नजर आता है, और किशन लाल अली को गोल्फ सिखाने का फैसला करता है। ऐक्टिंग : अली के किरदार में एकबार फिर नवाजुद्दीन ने बेहतरीन ऐक्टिंग की है। मौसी के रोल में सीमा बिस्वास दर्शकों में प्रभाव छोडने में कामयाब है तो मकसूद के रोल में अरबाज खूब जमे है। डेंजर भाई के रोल में निकितन धीर छा गए। ऐसा लगता है एमी जैक्सन को महज हिरोइन की खानापूर्ति के लिए लिया गया। कहानी के क्लाइमैक्स में नजर आए जैकी श्रॉफ अपना असर छोडने में कामयाब रहे। निर्देशन : फिल्म की स्क्रिप्ट काफी सिंपल और सीधी-सादी है। सोहेल ने फिल्म की शुरूआत बेहद मजेदार अंदाज में की है। एक के बाद एक कई पंच आपको हंसाते है, लेकिन इस सिंपल शुरूआत के बाद सोहेल गोल्फ के मैदान में जाकर कुछ ऐसे उलझे कि इंटरवल के बाद की फिल्म बेवजह खींची हुई लगने लगती है। अली और अरबाज के बीच वन लाइनर पंच दिलचस्प है। संगीत : फिल्म के गाने महज 2 घंटे की इस फिल्म की रफतार को रोकने काम करते हैं। क्यों देखें : अगर नवाजुद्दीन सिद्दीकी के पक्के फैन हैं, तो आप फ्रीकी अली से मिल आएं। अपसेट नहीं होंगे।